
Për emërimin, funksionimin dhe shpërblimin e Këshillit Mbikëqyrës në shoqëritë anonime shtetërore

Mbështetur në ligjin nr.9901, datë 14.4.2008 “Për tregtarët dhe shoqëritë tregtare”, në ligjin nr.7926, datë 20.4.1995 “Për transformimin e ndërmarrjeve shtetërore në shoqëri tregtare”, të ndryshuar, si dhe në vendimin e Këshillit të Ministrave nr.642, datë 11.10.2005 “Për këshillat mbikëqyrës të shoqërive anonime shtetërore”,

Udhëzoj:

I. Kriteret dhe përbërja e këshillit mbikëqyrës
1. Numri i anëtarëve të këshillave mbikëqyrës të shoqërive anonime është si më poshtë:
- Për shoqëritë e vogla dhe të mesme, tre anëtarë.
- Për shoqëritë që veprojnë në sektorët strategjikë me rëndësi të veçantë, gjashtë anëtarë.
2. Përbërja e anëtarëve të këshillit mbikëqyrës miratohet nga Ministri i Ekonomisë, Tregtisë dhe Energjetikës, nga të cilët:
2/3 e anëtarëve të këshillit mbikëqyrës propozohen nga ministritë e linjës administrative, ndërsa 1/3 propozohet nga Ministria e Ekonomisë, Tregtisë dhe Energjetikës.
3. Kandidati për anëtar në këshillin mbikëqyrës duhet të plotësojë, kriteret si më poshtë:
a) Të jetë punonjës i institucioneve shtetërore qendrore, që kanë administrim të drejtpërdrejtë me sektorin ku bën pjesë shoqëria, kur legjislacioni nuk pengon pjesëmarrjen e tyre në funksione të tjera.
b) Mund të jetë specialist i institucioneve kërkimore shkencore, pedagog i universiteteve Shtetërore, me vjetërsi në punë jo më pak se 5 vjet, si dhe persona që gëzojnë autoritet profesional në fusha të caktuara.
4. Nuk mund të emërohen anëtar në këshillat mbikëqyrës:
a) Punonjës të organeve shtetërore, qendrore a vendore, që kryejnë funksione kontroll revizioni.
b) Punonjës që janë emëruar anëtarë në drejtoritë e shoqërive tregtare, si dhe punonjës që janë emëruar drejtorë në ndërmarrjet shtetërore të patransformuara në shoqëri tregtare.
c) Kushdo që ka konflikt interesash, sipas përcaktimit në ligjin nr.9367, datë 7.4.2005 “Për parandalimin e konfliktit të interesave në ushtrimin e funksioneve publike”.
d) Anëtarët e këshillit mbikëqyrës nuk mund të jenë të punësuar në shoqëri.
II. Emërimi i këshillit mbikëqyrës
1. Ministria e linjës, në përputhje me raportin pjesëmarrës në përbërjen e këshillit mbikëqyrës, paraqet në Ministrinë e Ekonomisë, Tregtisë dhe Energjetikës kandidaturat e saj në një periudhë 15-ditore nga marrja e kërkesës.
2. Kandidaturat shoqërohen detyrimisht me CV-të përkatëse.
3. Për përfaqësuesin e METE-s kandidaturat paraqiten nga drejtues të dikasterit.
4. Drejtoria e Administrimit të Pronës Publike përgatit urdhrin për emërim ose ndryshim, i cili firmoset nga Ministri i METE-s ose i autorizuari i tij.
5. Me propozim të Ministrit të METE-s (të autorizuarit të tij), këshilli mbikëqyrës, në mbledhjen e tij të parë zgjedh me shumicë votash kryetarin dhe nënkryetarin. Këshilli mbikëqyrës mund të caktojë gjithashtu edhe një sekretar, me një shpërblim mujor deri në 15 000 lekë për shoqëritë strategjike dhe deri në 5 000 lekë për ato jostrategjike. Sekretari i këshillit mbikëqyrës do të jetë përfaqësues i shoqërisë apo përfaqësues i METE-s.
6. Kryetari i këshillit mbikëqyrës (në mungesë të tij, nënkryetari) ka këto detyra:
a) Thërret dhe drejton mbledhjen e këshillit mbikëqyrës sipas rendit të ditës të përcaktuar.
b) Cakton detyra të veçanta për anëtarët e këshillit (kur e gjykon të nevojshme).

c) Firmos në emër të këshillit mbikëqyrës kontratën “Për administrimin e shoqërisë” me drejtorinë e shoqërisë, firmos vendimet e këshillit mbikëqyrës, informacione dhe çdo lloj shkrese që duhet të drejtohet në METE dhe ministrinë e linjës.
7. Ministria e linjës është e detyruar të njoftojë menjëherë METE-s në rastet kur anëtari i këshillit mbikëqyrës, përfaqësues i tij, pëson ndryshime, për të cilat legjislacioni pengon pjesëmarrjen në këshillin mbikëqyrës, duke propozuar edhe zëvendësuesin e tij.
8. Këshilli mbikëqyrës emërohet për mandat 4-vjeçar me të drejtë rizgjedhjeje.
9. Nëse një anëtar i këshillit mbikëqyrës nuk merr pjesë në tri mbledhje radhazi, atëherë Ministri i Ekonomisë, Tregtisë dhe Energjetikës merr vendimin për lirimin e tij nga detyra.
III. Procedurat për zhvillimin e mbledhjeve të këshillit mbikëqyrës
1. Këshilli mbikëqyrës e zhvillon veprimtarinë nëpërmjet mbledhjeve të anëtarëve të tij mbi bazën e një programi vjetor të miratuar për aktivitetin e drejtorisë dhe të mbledhjeve të tjera të posaçme të kërkuara nga vetë këshilli apo drejtoria.
2. Kryetari i këshillit mbikëqyrës përcakton rendin e ditës së mbledhjes së këshillit mbikëqyrës në bazë të programit vjetor të miratuar si më lart. Ai përcakton kohën dhe vendin e zhvillimit të mbledhjes.
3. Drejtoria e sh.a.-së mund të kërkojë shqyrtimin nga këshilli mbikëqyrës edhe të problemeve të tjera të rëndësishme, që dalin gjatë veprimtaritë së zakonshme e që nuk janë parashikuar në programin vjetor, të cilat mund të shtohen në rendin e ditës të përgatitur nga këshilli mbikëqyrës.
4. Raportet dhe materialet e përgatitura për t’u paraqitur në mbledhjen e këshillit mbikëqyrës sipas rendit të ditës të miratuar, u dorëzohen anëtarëve të këshillit mbikëqyrës nga drejtuesit e shoqërisë 10 ditë para mbledhjes. Ndryshimet në kohë bëhen vetëm me miratimin e kryetarit.
5. Zhvillimi i mbledhjeve të këshillit mbikëqyrës dokumentohet në librin e protokollit nga sekretari i këshillit mbikëqyrës. Mbi bazën e protokollit të mbajtur zbardhen vendimet e këshillit mbikëqyrës.
6. Në raste të veçanta me miratimin e kryetarit të këshillit mbikëqyrës diskutimet regjistrohen në kaseta. Protokolli dhe kasetat me regjistrimet e mbledhjeve, janë dokumente për përdorim të brendshëm dhe ruhen nga sekretari i këshillit mbikëqyrës, sipas akteve ligjore e nënligjore mbi arkivat.
7. Një kopje e vendimeve të këshillit mbikëqyrës dërgohet në Drejtorinë e Administrimit të Pronës Publike në METE.
8. Drejtori i shoqërisë, para mbledhjes së radhës informon këshillin mbikëqyrës mbi realizimin e detyrave të lëna në mbledhjen e mëparshme.
IV. Kompetencat e këshillit mbikëqyrës
1. Këshilli mbikëqyrës është organ vendimmarrës në shoqëri. Ai ushtron kontroll të vazhdueshëm ndaj drejtorisë e cila administron shoqërinë. Këshilli mbikëqyrës mund të kryejë në çdo kohë verifikime dhe kontrolle, të njihet me dokumente që i gjykon të nevojshme për plotësimin e detyrës së tij.
2. Këshilli mbikëqyrës, me 2/3 e gjithë anëtarëve të këshillit mbikëqyrës, përcakton numrin e anëtarëve të drejtorisë, emëron anëtarët e drejtorisë dhe me miratimin paraprak të Ministrit të METE-s (asamblesë), ngarkon njërin prej anëtarëve të saj me cilësinë e drejtorit të përgjithshëm. Në vendimin për emërim në detyrë, përcaktohet edhe paga e drejtorit të shoqërisë dhe anëtarëve të tjerë, në përputhje me aktet ligjore për këtë qëllim dhe në varësi të situatës financiare të shoqërisë.
3. Këshilli mbikëqyrës mund të shkarkojë secilin prej tyre për shkaqe të përligjura ose kur Ministri i METE-s (asambleja) humbet besimin tek ai.
4. Këshilli mbikëqyrës miraton:
a) Strukturën e shoqërisë.
b) Rregulloren e funksionimit të saj.
c) Drejtoria e shoqërisë merr miratim nga këshilli mbikëqyrës për dhënien me qira të objekteve.
5. Këshilli mbikëqyrës i propozon Ministrit të Ekonomisë, Tregtisë dhe Energjetikës lidhur me këto çështje:
a) Përcaktimin dhe ndryshimin e programit të veprimtarisë afatshkurtër, afatmesme dhe afatgjatë të shoqërisë.
b) Hapjen e veprimtarive ose njësive të reja dhe ndryshimin e objektit të shoqërisë.
c) Shitjen e pasurive që përbëjnë aktivin e qëndrueshëm të shoqërisë.
d) Pjesëmarrjen në kapitalin e shoqërive të tjera.
e) Marrjen e huajve afatmesme dhe afatgjata.
f) si dhe çdo çështje tjetër, që në bazë të ligjit “Për tregtarët dhe shoqëritë tregtare” është kompetencë e asamblesë së përgjithshme.
6. Këshilli mbikëqyrës lidh kontrata vjetore me drejtorinë për administrimin e shoqërisë. Përcakton nivelin e njësisë së auditimit të brendshëm, në përputhje me ligjin nr.9009, datë 13.2.2003 “Për auditimin e brendshëm” dhe aktet nënligjore. Emëron kryetarin e njësisë së auditimit, miratimin e programit vjetor të auditimit dhe kontrollon zbatimin e tij çdo tremujor.
7. Brenda tre muajve nga mbyllja e vitit financiar, për verifikim e kontroll shqyrton raportin e drejtorisë dhe të ekspertit kontabël të autorizuar. Pas miratimit, materiali paraqitet në ministritë.
V. Shpërblimi i këshillit mbikëqyrës
1. Këshilli mbikëqyrës përfiton shpërblim mujor për pjesëmarrje në këshillat mbikëqyrës. Shpërblimi fillon nga mbledhja e parë, e cila përballohet nga shoqëria. Shpërblimi jepet sipas përcaktimit në pikën 6 të vendimit të Këshillit të Ministrave nr.642, datë 11.10.2005 “Për këshillat mbikëqyrës të sh.a.-ve shtetërore”.
2. Kryetari dhe anëtarët e këshillave mbikëqyrës deklarohen vetë me shkrim në drejtorinë e shoqërisë për shpërblimin për pjesëmarrje në këshillin e parë apo të dytë. Këshilli i dytë shpërblehet në masën 75% të shumës së përcaktuar sipas rastit në pikën 6/a,b,c,d.
3. Për detyra të anëtarëve të këshillit mbikëqyrës të ngarkuara nga këshilli mbikëqyrës, të vërtetuara në materiale e dokumente shkresore, anëtarit t’i rimbursohet vlera e shpenzimit.
Ky udhëzim hyn në fuqi pas botimit në Fletoren Zyrtare.
Udhëzimi nr.29, datë 13.1.2006 “Për emërimin, funksionimin dhe shpërblimin e këshillit mbikëqyrës në shoqëritë anonime shtetërore”, shfuqizohet.

Ministri i Ekonomisë, Tregtisë dhe Energjetikës
Genc Ruli
